|  |  |
| --- | --- |
| **Leverancetitel** | Anbefaling om nemmere og ensartet adgang til data om eget vandforbrug |
| **Leverancenummer** | 3 |
| **Tovholder (ansvarlig aktør)** | Novafos |
| **Ansvarlig arbejdsspor** | Arbejdsspor vedr. dataadgang |
| **FFD-målsætning(er)** | 6, 7 |
| **Afsluttes** | Q1 2026 |
| **Godkender** | FFD |

#### Beskrivelse

Der er stor variation i, hvordan de enkelte vandselskaber stiller vandforbrugsdata til rådighed for deres kunder. Det drejer sig både om, hvordan der gives adgang til data, men også i hvilke formater, tidsopløsning, opdateringsfrekvens mv. data kan leveres. Det gør det besværligt, og dermed potentielt dyrt, at anvende disse data fx i relation til optimeret bygningsstyring. Denne leverance skal derfor udarbejde anbefalinger om, hvordan forbrugerne får nemmere, ensartet og mere fyldestgørende adgang til forbrugsdata om deres vandforbrug, herunder også data direkte fra målere.

#### Opgaver

***A. Vandsektorens modenhed ift. målerteknologi og indsamling og formidling af data***

Der skal laves en analyse af den digitale modenhed i vandsektoren, der viser diversiteten blandt de forskellige vandselskaber ift. at have installeret digitale målere og arbejde med indsamling og formidling af data.

***B. Brugerønsker til adgang til egne data om vandforbrug***

Der opstilles en konsolideret beskrivelse af brugernes ønsker til data. Dette gøres bl.a. ud fra den analyse, der er ved at blive udarbejdet for anvenderes ønsker til forbedret adgang til forsyningsdata. Brugerønskerne illustreres ved konkrete use-cases. Der opstilles på denne baggrund et målbillede for adgang til egne forbrugsdata.

***C. Løsninger til opfyldelse af brugerønsker til data***

Der opstilles forskellige løsninger til opfyldelse af målbilledet. De enkelte løsninger beskrives bl.a. ved deres tekniske set-up såsom hvilke krav, målbilledet stiller til målere, hjemtagning af data fra målere, juridiske og administrative forhold, herunder håndtering af krav i medfør af GDPR og hensyn til cybersikkerhed. Gennemførelsen af de enkelte løsninger skal også beskrives, herunder om de kan gennemføres ved frivillige tiltag eller om der er behov for ændring i regulering. De økonomiske konsekvenser herved skal også beskrives.

***D: Sammenlignende analyse af de opstillede løsningsforslag og anbefaling***

Der gennemføres en analyse af de forskellige løsningsforslag. Dette omfatter bl.a. en sammenfattende vurdering, hvori det bl.a. indgår hvorledes de forskellige forslag opfylder brugernes behov. På dette grundlag udarbejder arbejdssporet en konkret implementeringsplan for, hvordan forbrugere får nemmere og ensartet adgang til data om deres eget vandforbrug, herunder mulige tilpasninger til relevant regulering.

#### Afhængigheder

Afhængighed til følgende TAU-leverancer:

Leverance 3: Fælles retningslinjer for dataformater og metadata

Leverance 5: Fælles retningslinjer for adgang- og deling af forsyningsdata

Leverance 7: Ensartede metoder til forbrugerens afgivelse af samtykke om deling af forbrugsdata til 3. part